Pa in hof ná ‘ontvoeringsdrama’‘n Skermgreep van ‘n Facebook-inskrywing. ŉ Pa van Middelburg in Mpumalanga het vandag in ŉ Pretoriase hof verskyn op aanklag van die oortreding van ŉ hofbevel ná afloop van ŉ beweerde “ontvoering” wat die afgelope naweek ook op sosiale media opgevolg is. Kapt. Colette Weilbach, woordvoerder van die polisie, het aan Maroela Media bevestig dat die man vandag in die hof sou verskyn waar hy om borgtog aansoek sou doen. Die man se naam mag nie bekendgemaak word nie om die identiteit van sy minderjarige kind te beskerm. Dít volg nadat ŉ foto van die dogtertjie Vrydag wyd op sosiale media versprei is nadat sy na bewering vroeër die dag deur haar pa ontvoer is. Sosialemediagebruikers het die bewegings van ŉ wit Ford Ranger-bakkie in Christiana, Bloemhof en Wolmaransstad op sosiale media aangemeld. Volgens die polisie was die pa en kind onderweg na Kaapstad toe hy later in ŉ ongeluk op die N12 naby Warrenton in die Noord-Kaap betrokke was en vir roekelose en nalatige bestuur in hegtenis geneem is. Dit is tóé dat die man en dogtertjie opgespoor is. Albei is ongedeerd ná die ongeluk. Kapt. Olebogeng Tawana, woordvoerder van die polisie, het die ongeluk en die aanklagte teen die man aan Maroela Media bevestig. Die pa is sedertdien van Warrenton na Pretoria oorgeplaas en die dogtertjie is terug in haar ma se sorg geplaas. Errol Goetsch het ná die pa se inhegtenisneming ŉ aanlyn petisie begin ter ondersteuning van die pa. Hy het ook op sosiale media aangevoer dat die pa nié die kind ontvoer het nie. “ŉ Ouer kan nie sy eie kind ontvoer nie.” Dié aanlyn petisie is reeds deur sowat 3 000 mense onderteken. Goetsch voer aan dat die pa vooraf reëlings getref het om die kind na haar grootouers te neem vir die skoolvakansie. Die ma ontken egter dat dié reëling ooit met haar getref is. Sy het aan Maroela Media gesê dat daar ŉ aanloop van gebeure voor die naweek se voorval was. Volgens die ma is die ouerpaar in 2016 uiteen en is ŉ hofbevel rakende die toesig van hul dogter uitgereik. Die ma sê die verantwoordelikhede van elke ouer is in dié hofbevel uiteengesit. Sy beweer egter dat die pa verskeie kere nie die voorwaardes van die hofbevel nagekom het nie. Sy beweer die man het ook meer as een keer nie die dogtertjie aan haar terugbesorg ná besoeke nie. Die ma beweer haar eksman het Vrydag by haar huis aangekom en aangedring om sy dogter te groet voordat sy saam met haar ma en stiefpa met vakansie sou gaan. Volgens haar het hy toe met die dogtertjie op die vlug geslaan. Goetsch ontken dit en voer aan die man was geregtig om die naweek sy dogter vir die vakansie Kaap toe te neem, maar dat die ma daarna die polisie gebel en hom van ontvoering beskuldig het. Dit is nie in dié stadium bekend of borgtog aan die pa toegestaan is nie.